Yong‘inda ikkita paxta g‘aramining ustki qismi to‘liq yonib ketgan. Foto: Jizzax viloyati FVB axborot xizmati Jizzax viloyati FVB axborot xizmatining xabar berishicha, 2022 yil 12 oktyabr kuni soat 18:13 larda viloyat FVB navbatchilik qismiga Sharof Rashidov tumani “Uchtepa” MFY hududida joylashgan “Jizzax Instural To‘qima” MChJga qarashli paxta qabul qilish punktida yong‘in sodir bo‘layotgani to‘g‘risida xabar kelib tushgan. Shunga ko‘ra, 4 ta yong‘in-qutqaruv ekipaji voqea joyiga soat 18:20 da yetib borib, soat 18:24 da yong‘in o‘rab olingan, 18:50 da o‘chirilgan. Yong‘in oqibatida 1 ta 14-sonli g‘aramning ustki qismi to‘liq va 15-sonli g‘aram ustidagi “Sulton” navli paxta tolalari yongan. Yong‘inda 35-40 kilogramm paxta tolalari yonib zararlangan. Qayd etilishicha, hozirda yong‘in kelib chiqish sababi va moddiy zarar miqdori aniqlanmoqda. Sodir bo‘lgan yong‘inga viloyat FVB rahbariyati va Tezkor boshqaruv markazi xodimlari chiqishgan.